Si Ongol
Membanam Kulit Hentalu
SEKALINYA kada cuma buah yang bisa bamusim, kebakaran ternyata bamusim jua. Haduh gawat, di Kampung Liur akhir-akhir ne rancak banar kebakaran, maka kada behalat RT pulang.
"Aduh nyaman kam tuh lah selawas ini nonton kebakaran kada jauh-jauh parak rumah tarus," ucap Ongol ke Utuh Kalumbut pas bakesahan di warung Acil Jablai. "Takup.." Jer bunyi kepala ongol ditawak sandal japit oleh Utuh.
“Bungol memang ah yang ngarannya Ongol neh, tu sama ja kam mendoakan wadah ku kebakaran ngol," sahut Utuh. "Kada lawas ne parak wadah kam lagi," balas Utuh.
Kadanya sanget Ongol malah ketawa. "Hahaha..akui..kada pan ah tuh, aku tu begaya ja, apa daerah rumah kam tu rancak banar kebakaran," ujar Ongol lagi sambil memusut kepalanya imbah ditawak Utuh.
"Ya am kenapa kah neh, sepalihnya ne taguran jua ah wal, apa yang ngarannya kampung tu anak mudanya banyak nakal-nakal, banyak yang men-zenit segala, yang tatuhaannya haur mambuntut ja. Sadang ja sudah kita ne menenagur buhannya kada masi, lalu am Tuhan yang menagur," ujar Utuh.
Kada berapa lawas imbah orangnya bakisahan, nguing..nguing..nguing, suara mobil kebakaran. "Nah di mana lagi tu," jar Ongol sambil keluar warung meitihi sakulilingnya mencari api. "Astaga nah tuh..dusta lah aku kebakaran lagi parak wadah kam," kuciak Ongol memadahi Utuh.
Kada percaya Utuh ne tadih umpat keluar jua ae inya. Pas di luar, "astaga iih lah ngol," ucap Utuh sambil bukah bulik kaya itu ja kada sampat membayar lagi am lawan kopi yang diminumnya.
Sesampai di lokasi kejadian, sekalinya bujur jua ae parak wadah Utuh Kalumbut, barak ampun Haji Walet yang lima pintu tebakar. Gara-garanya yang menyewa barak ne bulik pas hari raya tadi. Untung ja wadah Utuh ne tadi kada sempat tebakar, baya buncu dapurnya ja latat sempat dijilat api.
"Alhamdulillah sempat pajah api pas handak sampai rumah apinya," ucap Utuh.
Di lokasi kebakaran bakumpul tetua kampung Liur Haji Untat, Anang Gabau, Utuh Lengkor kada ketinggalan Ongol wan jua warga lainnya. Orangnya bediskusi kaya apa cara menangani kebakaran, supaya kada teulang-ulang tarus. "Mulai hari ini kita harus hati-hati, sambil dilihat sambungan listrik yang menyambung-nyambung tu, itu am rajin yang bisa meolah konslet," jar Haji Untat.
"Inggih ji ae, selain itu obat nyamuk segalaan tu, kompor amun handak meninggalkan rumah tu kita lihat dulu. Berokok jangan asal timbai ja puntungnya," tambah Anang Gabau.
Selain meningkatkan kewaspadaan kampung jua menyiapkan alkon begerobak gasan memadamkan api. Soalnya mun meharap pemadam kebakaran sampat ganal api, maklum ja kasihan jua pemadam jauh bakuliling, balum lagi wadah maisi banyu lawan markas pemadam jauh.
Handap kisah hari-hari belalu, pas parak magrib Ongol keluar rumah. "Astaga nah kam am kebakaran pulang ne," ujar Ongol melihat asap tebal keluar tumatan rumah Haji Untat yang kebelujuran pas di higa rumahnya. Bukah ae Ongol ke tengah kampung mencatok tihang listrik, "kebakaran..kebakaran..di higa rumah ku kebakaran," kuciak Ongol.
Mendengar tu kada lawas hibak am warga bakumpul, "mana kebakaran ngol," takun orang Anang Gabau sambil mehirit gerobak pemadam kebakaran yang sudah stanbai tinggal semprot. "Itu nah wadah Haji Untat, lajui sebelum mengganal," jar Ongol. "Iih ae, ayo kita padamkan yang lain telpon pemadam," ujar Anang.
Semangat buhannya ne tadih memadamkan api maklum ja, kebanyakan masih trauma gawi banyak kebakaran yang terjadi akhir-akhir ne. Datang-datang, "prang" bunyi kaca rumah Haji Untat pacah ditinjak Ongol, padahal lawang bebukaan sing ganalannya.
Anang Gabau dengan yang lainnya langsung menyimbur hatap rumah supaya kada mengganal api. Anehnya Haji Untat kedida kelihatan. "Hau bebuah sidin teguring, bahaya lajui selamatkan sidin" ujar warga lainnya.
Kada lawas keluar Haji Untat tumatan dalam rumahnya padang tapih-tapih tebatuk-batuk, wan basah kuyup disimbur pemadam. "Uhuk..uhuk..apa yang diulah orang kam wan ku," ujarnya. "Kenapa pian ji," jer Utuh Lengkor. "Orang kam tu meapa menyimbur sampai memacah kaca rumah ku," takun Haji Untat sambil sanget.
Bingung orangnya ne tadi, tadiam buhannya baya bunyi mesin alkon ja yang menggunta-gunta kedangaran. "Maka rumah pian kebakaran ji," sahut Ongol.
"Kebakaran kepala kam, " jar Haji Untat lagi sambil batuk. "Hau..imbahnya kenapa pang rumah pian beasap kaya itu, kalo pina mengganal apinya," jar Ongol.
"Aku tu membanam kardus hintalu gasan meusir nyamuk," jar haji Untat.
Apa da riuh randah bebuhan Kampung Liur ketawa mendengar itu. Sekalinya asap tebal tadi kadanya kebakaran tapi Haji Untat membanam kulit hentalu gasan meusir nyamuk.
Ongol maka supan dikiranya kebakaran, inya maka sudah wani memacah kaca segala. Gawi ulahnya tu bisukannya paksa Ongol mengganti kaca Haji Untat menukang sorang. (oes)
- Tebas Leher Korban Pakai Parang
- Antre Sembako saat Sembahyang Rebutan
- SMS Pembaca Radar Sampit 12 Agustus 14
- Ada Barang Baru di Lokalisasi
- Dua Cewek Akui Sering Pakai Sabu
ewe_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn ind_Latn ind_Latn ind_Latn ace_Latn